Ole Sohn (SF), 2001-02-08:
Vi er meget glade for forslaget.
Vi synes, at forslaget til lov om billedkunst indfrier nogle af de forventninger, der er skabt af Orth-udvalgets betænkning og også på baggrund af tidligere debatter her i Folketinget.
Ikke mindst forespørgselsdebat nr. F 33, som SF tog initiativ til i sidste samling,
har dannet baggrund for både processen her og spørgsmålet om at få skabt et større marked for billedkunsten, som min konservative kollega efterlyste.
Det var jo netop på baggrund af SF's forespørgsel, at det lykkedes at få skabt flertal for en afskrivningsret, så erhvervslivet på samme måde som det offentlige i større grad kunne gøre brug af kunstnerisk udsmykning.
Jeg er også meget tilfreds med det tiltag, regeringen har lagt op til om udvidelse af rammerne for den kunstneriske udsmykning af offentlige byggerier, så vi på den måde får skabt et bedre grundlag for at fremme billedkunsten i det offentlige rum. Vi ser også billedkunstloven som et led i det, som i hvert fald er vores ønske, nemlig at få opprioriteret kunsten og kulturen på den politiske dagsorden.
Det er noget, vi har arbejdet bevidst med fra SF's side, når man ser det i lige linje, men det er der jo glædeligvis også sympati for i den nuværende regering.
Man har sat fokus på dansk film, bl.a. med flerårsaftalen, og vi har fået lavet en fornuftig løsning vedrørende biblioteksafgiften og fået en ny bibliotekslov.
I sidste samling fik vi lavet spillestedsloven for den rytmiske musik, og nu kommer billedkunstloven, så der bliver en sammenhæng i arbejdet på at få opprioriteret kunsten og kulturen.
Jeg vil også gerne allerede i dag bekendtgøre, at vi ser
et stort emne for den debat, der kommer efterfølgende i denne samling og i næste samling.
Det er, at der bliver sat fokus på vor kulturarv og på, hvordan vi kan sikre den.
Det er et andet emne, men jeg nævner det blot som et led i opremsningen af de opgaver, vi ønsker at få sat fokus på for at opprioritere kunsten og kulturen.
Vi mener, der med tiltagene i forslaget til billedkunstlov bliver skabt en fin generel balance mellem kunsten, formidlingen og kulturarven og den kulturelle selvaktivitet.
Der kommer nu en synlig sammenhæng i billedkunstpolitikken.
Jeg er meget opmærksom på, at der har været en del debat, også i høringssvarene, om Billedkunstrådets sammensætning.
Men jeg mener, det er godt, at vi, som der lægges op til, med Billedkunstrådet får sat fokus på billedkunsten over hele landet, både centralt og amtsligt, og dermed er med til at understøtte de muligheder, der ligger i de forbedrede afskrivningsmuligheder og de øgede statslige tilskud til offentlig udsmykning.
Men vi mener, at når man laver en ny lov, hvor man forsøger at få billedkunsten gjort mere synlig og samle tingene, flytter man under alle omstændigheder forvaltningen af en del af den eksisterende støtte til billedkunsten ind i nogle samlede rammer, og det giver naturligvis altid anledning til diskussion.
For os er det afgørende, at man får sat fokus på og får fremmet billedkunsten i det offentlige rum og dermed skaber bedre rammer for billedkunsten som sådan og også bedre betingelser for billedkunstnerne.
Det er alt andet lige dét, der er det primære formål med lovforslaget, så vi støtter det.